---
Workshop 
NVDA
Únia nevidiacich a slabozrakých Slovenska

Počítačový tábor reSET 
6. ročník
Ždiar, 2014

Lektor workshopu – Peter Lecký, pôvodný autor textu – Ondrej Rosík

Obsah

1	 PAGEREF _Toc361831877 \h __1
Úvod	3
1. Začíname	4
2. Zoznámenie	7
3) Užitočné skratky	8
4. Práca v programe Microsoft Word	10
5. Plošné prezeranie	11
6. práca v internete	12
7. Užitočné doplnky	14
Virtual Revision	14
Control Usage Asistant – pomocník pre prácu s prvkami	14
Instant Translate	15
OCR	15
Dropbox	16
Systray List	16
Záver	18

			Úvod

	NVDA je voľne dostupný čítač obrazovky pre operačný systém Windows. Ak ste niekedy používali ľubovoľný čítač obrazovky, na NVDA si rýchlo zvyknete. Rozdiely môžu byť v niektorých pokročilých funkciách a klávesových skratkách. Na tomto workshope sa naučíte používať NVDA tak, aby ste mohli s počítačom plnohodnotne pracovať a aby ste si dokázali pokročilé funkcie doštudovať. Predpokladáme, že viete pracovať s počítačom (používať pracovnú plochu, paneli ponúk, pracovať so súbormi a priečinkami a internetom). Odporúčame, aby ste počas workshopu nepoužívali váš čítač obrazovky, ale aby ste najbližšie tri hodiny používali NVDA - iba tak si môžete osvojiť jeho funkcie. Ak narazíte na problém (napríklad známa skratka, ktorá v NVDA nefunguje), ne	váhajte sa opýtať.

	Výhody NVDA:
- dostupný bezplatne
- dá sa používať bez inštalácie na ľubovoľnom počítači (v knižnici, v škole, alebo u kamaráta)
- NVDA komunikuje v slovenčine a návod je takisto v Slovenskom jazyku
- Prehľadné nastavenia
- rýchla odozva
- Ak NVDA nainštalujete, vie sa spúšťať po štarte počítača a ozvučiť prihlasovaciu obrazovku.
- Funguje s prehliadačmi Mozilla Firefox, Internet Explorer a Google Chrome. Podporuje mailového klienta Mozilla Thunderbird. Najlepšie spolupracuje s kancelárskym balíkom IBM Lotus Symphony. Má podporu pre Microsoft Office, konkrétne pre Word, Excel a Powerpoint, v súčasnosti nepodporuje Access

	1. Začíname

	na tomto workshope budeme používať prenosnú verziu NVDA, ktorú netreba inštalovať. Ak sa rozhodnete neskôr NVDA nainštalovať, popis nájdete v používateľskej príručke.
	Otvorte priečinok NVDA a nájdite súbor NVDA.exe. Vypnite čítač obrazovky, ktorý práve používate. Po pár sekundách stlačte enter, čím spustíte NVDA. Mali by ste počuť rad stúpajúcich tónov nasledovaných hlásením "Spúšťanie programu NVDA".
	Potom NVDA prečíta úvodný dialóg. V tomto dialógu sa môžete pohybovať klávesom tab a prečítať si jeho obsah skratkou Insert+b. NVDA sa vás v tomto dialógu pýta, či chcete použiť Capslock ako kláves NVDA. Určite viete, že čítače obrazovky majú svoj kláves, s ktorým sa kombinujú jeho klávesové skratky. NVDA umožňuje vybrať okrem insertu aj Capslock, ktorý je pohodlnejší hlavne ak používate notebook. Začiarknite pole používať Capslock ako kláves NVDA. Pole Zobrazovať tento dialóg pri každom spustení môžete odčiarknuť. Kláves NVDA sa dá neskôr zmeniť. Dialóg zatvorte tlačidlom OK. Ďalší dialóg, ktorý sa otvorí upozorňuje dlhodobých používateľov čítača, že v tejto verzii sa používa nová schéma pre notebooky, aj tento dialóg zatvorte stlačením tlačidla OK. Teraz by ste mali byť v adresári NVDA, odkiaľ sme program spustili.
	NVDA teraz reaguje na skratky s klávesom NVDA aj Capslock. Ak chcete používať skutočný capslock, stlačte ho dvakrát za sebou. V tomto súbore budem pre jednotné označovanie používať popis skratky v tvare nvda+písmeno. Teda titulok okna si môžete prečítať skratkou nvda+t (znamená to, že funguje aj insert+t, aj capslock+t). tiež vynecháme popis skratiek pre klasické rozloženie. Skratky pre rozloženie desktop nájdete v návode k NVDA alebo v súhrnom zozname príkazov.
	NVDA teraz rozpráva hlasom ESpeak. Je to predvolený hlas NVDA, ktorý funguje aj v prenosných verziách, takže nemusíte do cudzích počítačov inštalovať syntézu reči. Neskôr odporúčam nájsť si čas a pohrať sa s nastaveniami hlasu ESpeak, možno objavíte variant, ktorý vám vyhovuje a takisto vás môže potešiť rýchlejšie čítanie. Na tomto workshope môžete používať hlas, na ktorý ste zvyknutí.
	Aby ste sa dostali do Menu NVDA, stlačte Nvda+n. V tomto menu sa môžete pohybovať po ponukách šípkou hore a dole. Podmenu rozbalíte pravou šípkou a zabalíte ľavou šípkou. Všimnite si, že NVDA hlási podmenu pri položkách, ktoré sa dajú rozbaliť a pri položkách, ktoré vyvolajú nejakú akciu povie len skratku.
	Aby ste nastavili reč podľa potrieb, rozbaľte podmenu možnosti a v ňom aktivujte položku hlasový výstup. Do tohto dialógu sa dostanete tiež skratkou nvda+ctrl+s. V tomto dialógu môžete nastaviť rozhranie, ktoré sa má používať. Predpokladáme, že väčšina bude chcieť používať hlas Wintalker voice dodávaný s čítačom obrazovky JAWS. Ak používate Windows XP, zvoľte speech api 4. Používatelia Windows Vista a novších vyberú možnosť speech api 5. Môžete tu tiež nastaviť výstupné zariadenie, takže NVDA môže rozprávať cez inú zvukovú kartu, ak ich máte viac. Dialóg zatvorte tlačidlom OK. NVDA pravdepodobne teraz začne rozprávať zmeneným hlasom. Aby ste definitívne upravili výšku, rýchlosť a ostatné nastavenia, otvorte ponuku NVDA skratkou nvda+n a v menu možnosti aktivujte položku nastavenia hlasu. Toto okno otvoríte aj skratkou nvda+ctrl+v.
	Po položkách sa pohybujte klávesom tab. Navigácia v dialógoch s NVDA funguje rovnako ako s programom JAWS. Napríklad v zozname osoba môžete šípkami vybrať požadovaný hlas. Posuvník tempo môžete meniť šípkami, skratkami strana hore a strana dole a takisto skratkami end a home. Nastavte si hlas podľa potreby a dialóg zatvorte tlačidlom OK.

	NVDA používa dve schémy klávesnice. Ak používate notebook, je dobré si nastaviť schému laptop, aby ste mali jednoduchší prístup k funkciám programu. Schému laptop nastavíte v dialógu nastavenia klávesnice nvda+ctrl+k. V prvom zozname vyberte laptop. Môžete tu tiež nastaviť klávesy, ktoré chcete používať ako kláves NVDA. Pozrime sa na niekoľko možností v tomto dialógu a potom už pôjdeme pracovať:
Čítať napísané znaky
Klávesová skratka: NVDA+2 2
Ak je zapnuté, NVDA bude oznamovať všetky napísané znaky.
- Čítať po slovách
Klávesová skratka nvda+3
Ak je zapnuté, NVDA bude čítať pri písaní text po slovách. 
Čítať príkazové skratky
Klávesová skratka: nvda+4
Ak je zapnuté, NVDA bude čítať klávesové skratky použité ako príkazy, teda nie samotné znaky. Do tejto funkcie spadajú kombinácie znakov a klávesov napr. s klávesom ctrl. Ak necháte funkciu zapnutú, NVDA bude hlásiť kombinácie ako alt+F4, enter a podobne.
Pípať pri písaní malých písmen ak je zapnutý capslock
Ak je to zapnuté, pri písaní so zapnutým capslockom budete počuť upozornenie v podobe krátkeho pípnutia, ak je pridržaný aj kláves shift. Všeobecne sa písanie s preraďovačom pri zapnutom capslocku nepoužíva a vo väčšine prípadov to znamená, že Ste si neuvedomili, že je kláves capslock zapnutý. Je teda vhodné byť na túto skutočnosť upozornený.
Všimnite si, že väčšinu týchto nastavení môžete meniť bez toho, aby ste otvorili dialóg nastavenia klávesnice. Ak si napríklad píšete v škole poznámky a ste zvyknutí mať odozvu klávesnice po slovách, môžete ju rýchlo zapnúť skratkou nvda+3. Pri chatovaní ju zas môžete tou istou skratkou vypnúť.

	2. Zoznámenie

	Keď sme si už prispôsobili nastavenia hlasu, je čas začať. Skúste vykonať s NVDA niekoľko jednoduchých úloh. Pracujte s ním tak, ako keby ste mali pred sebou doterajší čítač obrazovky
1) skúste na pracovnej ploche otvárať priečinky a súbory, poprechádzajte sa po systéme, skúste si spustiť obľúbený prehrávač hudby.
	Ukážeme si, ako NVDA môže oznamovať indikátory priebehu. Otvorte dialóg nastavenia prezentácie objektov nvda+ctrl+o. Nájdite zoznam oznamovanie aktualizácie priebehu. NVDA môže oznamovať indikátor priebehu (napríklad pri kopírovaní súborov) slovne, pípaním, alebo aj slovne aj pípaním naraz. Slovné oznamovanie určite poznáte. Ak nastavíte voľbu pípať, NVDA bude pípať tak, že čím vyšší tón, tým viac sa blížite k ukončeniu konkrétnej úlohy.
	Zaujímavé je tiež políčko "oznamovať aktualizáciu indikátorov priebehu na pozadí". Ak ho začiarknete, NVDA bude hlásiť stav indikátora aj ak okno minimalizujete alebo otvoríte iné okno. Takže môžete napríklad písať text a súčasne sledovať stav kopírovania. Vyskúšajte si oznamovanie indikátora priebehu nastaviť na "pípať" a skúste kopírovať súbory.
	Ak vás vyrušuje, že NVDA oznamuje čísla položiek na pracovnej ploche a v priečinkoch, v tomto istom dialógu odčiarknite políčko oznamovať pozíciu objektu.

,2) otvorte si poznámkový blok (alebo Wordpad, Word) a skúste niečo napísať. Môžete experimentovať s vypínaním a zapínaním čítania písmen a slov (skratky nvda+2, nvda+3)
- Napísaný text čítajte šípkami. Zapamätajte si, že okrem čítania po znakoch, slovách a riadkoch môžete použiť aj plynulé čítanie. To sa od verzie 2013.1 spúšťa  skratkou NVDA+a.
- Skúste označiť hocijaký text a skopírovať ho do schránky. Zídu sa vám tieto skratky:
- NVDA+l: prečíta aktuálny riadok. Ak skratku stlačíte dvakrát, vyhláskuje aktuálny riadok.
- NVDA+shift+s: prečíta vybratý text.
nvda+c prečíta text v schránke (ak nie je dlhší ako 1000 znakov)
Veľký text môžete kopírovať aj označením do bloku. Presuňte sa na začiatok textu a stlačte nvda+F9. Presuňte sa na koniec textu a stlačte nvda+F10. NVDA skopíruje do schránky text medzi týmito dvomi značkami. Takéto kopírovanie však funguje len ak sa deje vrámci jedného objektu, môže sa teda stať, že v niektorých prípadoch (internet, word,...) nemusí zafungovať.

	3) Ukážme si ako pracovať so systémovou lištou, keďže toto sa trochu líši od čítača obrazovky JAWS.
- Na systémovú lištu sa dostanete skratkou windows+b
- po položkách sa pohybujte šípkou vľavo a vpravo
- pri niektorých položkách NVDA povie len "tlačidlo". Toto sa stáva pri ikonách, ktoré zobrazia text po presunutí myši na ikonu. Myš presuniete k systémovému kurzoru skratkou nvda+shift+m.
- Ak chcete ikonu aktivovať, presuňte na ňu myš skratkou nvda+shift+m a simulujte kliknutie myši.
- ľavý klik urobíte skratkou NVDA+ú, pravý skratkou NVDA+ä

	3) Užitočné skratky

	Nápoveda vstupu nvda+1: Po stlačení tejto skratky vám bude NVDA oznamovať, čo stláčate, ale nič sa nestane. Je dobré, ak si neviete spomenúť na skratku a rozhodnete sa ju hľadať metódou pokus omyl. Môže sa zísť aj ak sa chystáte používať cudzí počítač a neviete nájsť konkrétny kláves. Nápovedu vstupu vypnete znovu skratkou nvda+1.

	Titulok aktuálneho okna: nvda+T. prečíta nazov okna. Ak ho stlačíte dvakrát, vyhláskuje názov okna a ak trikrát, skopíruje názov okna do schránky.

	Stavový riadok: NVDA+Shift+End. prečíta stavový riadok aplikácie. Ak ho stlačíte dvakrát, vyhláskuje informáciu a ak trikrát, skopíruje informáciu do schránky.

	Čas a dátum: skratka nvda+F12 povie čas, ak ju stlačíte dvakrát za sebou, povie dátum.

	Stav batérie: Skratka nvda+shift+b oznámi stav batérie a zostávajúci čas.

	Zastavenie reči: ctrl - zastaví reč.
	Pozastavenie reči: shift. Funguje ako pauza. Ak znovu stlačíte shift, NVDA bude pokračovať v rozprávaní (nefunguje so všetkými syntézami reči, určite ale funguje s ESpeakom a Wintalker Voice).

	Režim reči: nvda+s. prepína medzi rozprávaním, tichom a pípaním.

	Režim spánku: shift+nvda+z. Vypína a zapína režim spánku. NVDA od tejto chvíle prestane rozprávať a bude sa správať, akoby ani nebol spustený. Zíde sa, ak chcete k počítaču pustiť vidiaceho človeka a súčasne nechcete strácať čas vypínaním a opätovným spúšťaním NVDA.

	Koniec: nvda+Q. Ukončíte NVDA.

	Ak potrebujete rýchlo zmeniť parametre reči, môžete použiť tzv. kruh nastavení hlasového výstupu. Skratkou Ctrl+Shift+NVDA+ľavá a pravá šípka sa pohybujete medzi položkami tempo, hlas, variant, hlasitosť, výška, intonácia a podobne. Skratkou Ctrl+Shift+NVDA+horná a dolná šípka môžete zvolený parameter meniť. Najjednoduchšie je teda držať skupinu  Ctrl+Shift+NVDA a pohybovať sa šípkami.

	4. Práca v programe Microsoft Word

	na základnú prácu v programe Microsoft Word môžete použiť postupy, ktoré poznáte z programu JAWS. NVDA neponúka skim reading ani funkciu na zobrazenie počtu výskytu slov. Takisto ani zoznam nadpisov a odkazov. Preto niekoľko užitočných rád pre MS Word:
	- Ak máte v dokumente obsah a chcete sa dostať na konkrétnu kapitolu, presuňte kurzor niekde do prostred textu odkazu a stlačte enter
- Skákanie po nadpisoch musíme riešiť jednoduchým trikom, ktorý majú k dispozícii všetci používatelia Wordu aj bez čítača obrazovky:
- V dokumente s nadpismi vyvolajme dialóg choď na (ctrl+g) a v zozname vyberme nadpis
- do čísla nadpisu napíšme +1 čím zabezpečíme že po stlačení tlačidla "ďalej" sa kurzor presunie na najbližší nasledujúci nadpis. Potom stlačme ďalej a okno zavrime. Na pohyb po nadpisoch teraz môžeme (až do najbližšieho vyhľadávania) používať klávesové skratky ctrl+page up a ctrl+page down.
	Ak chcete zistiť aktuálne formátovanie dokumentu, stlačte nvda+f.
-	Počas nášho workshopu sa hráme s aktuálne testovacou verziou NVDA, ktorá prináša niekoľko zaujímavých noviniek pri práci s wordom. Za zmienku určite stojí možnosť definovať si v tabuľkách hlavičkový riadok a stlpec. Na definovanie hlavičiek pre stlpce použite skratku nvda+shift+c, skratkou nvda+shift+r definujeme hlavičkový stlpec pre riadky. Dvojitým stlačením uvedených skratiek nastavenie nulujeme. V jednom dokumente môžeme hlavičky nastaviť pre každú tabuľku samostatne a v jednej tabuľke môžeme definovať viacero hlavičkových riadkov a stlpcov. Informácie o hlavičkách sa ukladajú do záložiek rovnako ako v Jawse, teda nastavenia vykonané v nvda sú použiteľné aj s jawsom a platí to aj naopak. Nastavenia sú samozrejme perzistentné, teda uchovávajú sa v dokumente. Funkcionalitu si môžeme otestovať na nasledujúcej tabuľke. Tabuľka má 3 stlpce, v prvom stlpci je názov oddelenia na ktorom zamestnanec pracuje, druhý stlpec obsahuje meno zamestnanca a v treťom stlpci je klapka zamestnanca. V tabuľke máme nadefinované hlavičky tak, aby:
o	 ak sa pohybujeme v prvom stĺpci, nvda číta len názvy oddelení.
o	 V druhom stlpci nvda prečíta ku každému menu aj obsah prvého stlpca, teda pri každom zamestnancovi hneď počujeme, na ktorom oddelení pracuje
o	 V treťom stlpci nám nvda ku každému telefónnemu číslu automaticky číta meno človeka, teda obsah druhého stlpca. Toto sme dosiahli tým, že sme nastavili stlpce 1 a 2 ako hlavičkové. Navyše sme hlavičky riadkov nadefinovali tak, aby sa v hlavičkovom riadku hlavička pre riadok nečítala.

Oddelenie	Meno	Klapka	
Ovocie a zelenina	Jozef Mrkvička	123	
Jedno € stojí každá somarina	Anastázia Antivelikotočerepatinovičovská	456	
Rúrky a káble	Dezider Točka	789	
Predávame všetko čo má žiabre	Ciprián Klepetoprstý	098	

	5. Plošné prezeranie (vo verzii 2013.2 nahradené prezeraním obrazovky)

	Táto funkcia funguje podobne, ako virtualizácia okna v programe JAWS. Rozdiel je v tom, že NVDA používa na toto prehliadanie iné skratky a prehliadací kurzor. Skôr, ako si funkciu vysvetlíme podrobnejšie, povedzme si niečo o kurzoroch V NVDA:
	- Systémový kurzor: ovládame ho pomocou klasických šípok. Poznáte ho z editačných polí a podobne.
	- Objektová navigácia: umožňuje pohyb po objektoch. Najčastejšie ju budete potrebovať v programoch, ktoré nie sú dobre prístupné, excelentne sa ale dá využiť aj v programoch s rozsiahlimi oknami. Ak máte v počítačoch Office 2010, tak si môžete jej využitie otestovať napríklad na záložkách dialógu nastavení. Uvádzam aj pár užitočných skratiek:
-- Pohyb po hierarchii objektov: nvda+shift + šípky
-- Presunie fokus na objekt zameraný objektovou navigáciou: shift+nvda+backspace
-- presunie objektovú navigáciu na objekt, ktorý má fokus: nvda+backspace
	- prehliadací kurzor. Používa sa pri plošnom prezeraní alebo pri čítaní objektu zameraného objektovou navigáciou.
	Od verzie 2013.2 sa skratkami NVDA+Page Up a NVDA+Page Down prepínate medzi režimami prehliadania (prezeranie obrazovky, prezeranie objektu a v prípade virtuálnych dokumentov ako sú internetové stránky aj prezeranie dokumentu), pričom prehliadací kurzor si zapamätá, ktorý režim ste použili naposledy. Ak si teda pozeráme okno pomocou prezerania obrazovky, nabudúce, keď budeme chcieť použiť prezeranie obrazovky, nemusíme už stláčať NVDA+Page Up, ale stačí jednoducho začať používať prehliadací kurzor.
	Skúsme to napríklad vo vlastnostiach súboru:
!	- aktivujte vlastnosti ľubovoľného súboru alebo priečinka (cez kontextové menu alebo skratkou alt+enter)
- Do prezerania obrazovky sa prepnete skratkou nvda+page up
- obsah obrazovky si teraz môžete pozerať tými to skratkami:
- nvda+šípka vľavo a vpravo, : Pohyb o znak vľavo resp. vpravo
- NVDA+Ctrl+šípka vľavo a vpravo: pohyb po slovách
- nvda+Horná a dolná šípka: Pohyb po riadkoch.
	Takto si môžete prečítať informáciu o voľnom mieste a o veľkosti súboru. Niekedy môžete chcieť na miesto prehliadacieho kurzora presunúť myš. urobíte to skratkou NVDA+Shift+m, ktorú sme popisovali v kapitole 2.
môžete tiež použiť skratky nvda+F9 a nvda+F10 na kopírovanie obsahu obrazovky. Presuňte sa na začiatok okna vlastností súboru (môžete stlačiť skratku Ctrl+NVDA+Home) a stlačte NVDA+F9. Skratkou Ctrl+NVDA+End sa presuňte na koniec a stlačte nvda+F10.

		6. práca v internete

	NVDA spoľahlivo pracuje s prehliadačmi Mozilla Firefox, Internet Explorer a viac-menej aj s Google Chrome. V internete môžete používať dva druhy zobrazenia. Ak zapnete funkciu Zachovať vzhľad ako na obrazovke, NVDA zobrazí stránku tak, ako je napísaná. Teda na jednom riadku môže byť viac odkazov, tlačidiel a iných prvkov. Zachovanie vzhľadu môžete vypnúť skratkou NVDA+v (funguje len priamo v prehliadači)

	Klávesové skratky sú podobné ako v čítači obrazovky JAWS. Ak ich kombinujete s klávesom shift, pohybujete sa na stránke opačným smerom:
•h: nadpis 
•l: zoznam 
•i: položka zoznamu 
•t: tabuľka 
•k: odkaz 
•n: text, ktorý nie je odkazom 
•f: prvok formulára 
•u: nenavštívený odkaz 
•v: navštívený odkaz 
•e: editačné pole 
•b: tlačidlo 
•x: začiarkávacie políčko 
•c: zoznamový rámik 
•r: prepínač 
•q: citácia 
•s: oddeľovač 
•g: grafika 
•d: oblasť stránky (definovaná pomocou Aria Landmarks)
•o: vnorený objekt (napríklad flash video)
•m: rámik
•1-6: nadpis príslušnej úrovne
•Nvda+F7:-zoznam prvkov. Môžete si v zozname vybrať, či chcete zoznam odkazov, nadpisov alebo oblastí stránky.
	Rozdiel je pre funkciu hľadanie, NVDA používa skratku ctrl+nvda+f. Nvda+F3 nájde nasledujúci výskyt hľadaného výrazu, nvda+shift+F3 predchádzajúci výskyt.
	Ak chcete preskočiť napríklad dlhú tabuľku, použite na prechod za tabuľku kláves čiarka, na prechod pred ňu skratku shift+čiarka.

	Aj NVDA používa tzv. režim formulárov, v dokumentácii ho nájdete ako režim fokusu. Ak napríklad chcete hľadať cez Google, v editačnom poli stlačte enter alebo medzeru. Režim fokusu opustíte stlačením ESC.
	NVDA interpretuje stránky trochu inak ako JAWS. Základný rozdiel je v oznamovaní začiatkov a koncov tabuliek a zoznamov. Kým JAWS ich oznamuje na samostatnom riadku, NVDA tieto správy spája s nasledujúcim riadkom na stránke. Preto sa vám môže zdať, že NVDA preskakuje riadky - stačí, ak dopočúvate informáciu dokonca.

	Na čítanie tabuliek použite nasledujúce skratky:
	Predchádzajúci stĺpec: control+alt+ľavá šípka
Nasledujúci stĺpec: control+alt+pravá šípka
Predchádzajúci riadok: control+alt+šípka hore
Ďalší riadok: control+alt+šípka dolu

	možno sa vám zdá NVDA v internete priveľmi urozprávané. Môžete určiť, aké typy prvkov vám bude hlásiť v nastaveniach čítania textu nvda+ctrl+d.
	Môžete tiež chcieť, aby sa automaticky aktivoval režim fokusu, alebo aby NVDA oznamoval aktivovanie režimu fokusu zvukom. Toto nastavíte v dialógu režim prehliadania (NVDA+Control+b)
Za zhliadnutie určite stoja aj tzv používateľské profily. V skratke: máte možnosť vytvárať si profily nastavení, ktoré možno aktivovať manuálne, alebo priradzovať k aplikáciám. Napríklad: Ak opravujem text vo worde, možno ma zaujíma formátovanie a interpunkcia. Urobím si teda profil, v ktorom mám nastavené, aby mi nvda automaticky oznamovalo zmeny formátovania a interpunkciu nastavím na všetko. Ak si ale čítam knihu, tak ma formátovanie a interpunkcia nezaujíma, preto sa mi hodí profil, v ktorom mám čítanie formátovania vypnuté a interpunkciu nastavenú na žiadnu. Podrobnosti o profiloch nájdete v používateľskej príručke k nvda, preto sa tu o nich viac nebudeme rozpisovať.

	7. Užitočné doplnky

	Funkcionalita NVDA sa dá rozšíriť pomocou doplnkov. Existuje doplnok napr. pre zobrazenie zoznamu ikon na systémovej lište ako v JAWS-e, doplnok umožňujúci rychly preklad pomocou Google Translate, alebo doplnok pre OCR rozpoznávanie grafiky. Doplnky aj s možnosťou slovenského prekladu sú v súčasnosti zhromažďované na adrese http://addons.nvda-project.org

Virtual Revision

Tento doplnok umožňuje používateľom NVDA prezeranie obsahu okna v editačnom poli podobne, ako virtualizácia okna v JAWS-e. Plošné prezeranie NVDA a objektová navigácia sú však oveľa silnejšie nástroje, tento doplnok nieje príliš užitočný. 
Po inštalácii doplnku stlačte NVDA+Ctrl+w na otvorenie okna virtuálneho prezerania, potom sa pohybujte ako v každom inom texte.
	Adresa doplnku: http://addons.nvda-project.org/addons/virtualRevision.sk.html

Control Usage Asistant – pomocník pre prácu s prvkami

Doplnok poskytuje pomoc pre aktuálne zameraný prvok. Aby ste počuli pomocné hlásenie pre prvky, akými sú napríklad začiarkavacie alebo editačné polia , stlačte NVDA+h.
	Adresa doplnku: http://addons.nvda-project.org/addons/controlUsageAssistant.sk.html

Instant Translate

pomocou tohto doplnku môžete prekladať vybratý text, alebo text umiestnený v schránke cez Google prekladač (Google Translate).
Nastavenie jazykov: Aby ste nastavili jazyk, z ktorého a do ktorého budete prekladať, vstúpte do menu NVDA>možnosti>Nastavenia Instant translate. Tu sú dva zoznamové rámiky, označené ako "z jazyka" a "do jazyka". Nastavte požadované jazyky a stlačte OK.
Na prekladanie existujú dva spôsoby: 
1.Vyberte nejaký text (napríklad pomocou shift+šípky). Potom stlačte nvda+shift+t. NVDA prečíta preložený text, ak obsahuje znaky, ktoré potporuje používaný hlas.
2.Skopírujte text do schránky a stlačte nvda+shift+y.
Adresa doplnku: http://addons.nvda-project.org/addons/instantTranslate.sk.html

OCR

Rozpoznáva text pomocou OCR na neprístupných objektoch. Na analýzu používa rozhranie Tesseract. Pomocou objektovej navigácie sa nastavte na objekt, ktorý chcete rozpoznať a stlačte NVDA+R. Jazyk rozpoznávania môžete nastaviť v menu NVDA>Nastavenia OCR.
	Adresa doplnku: http://addons.nvda-project.org/addons/ocr.sk.html

Dropbox

Oznamuje stav Dropboxu, jeho verziu a umožňuje otvoriť kontextové menu programu z klávesnice. Môžete sa tiež pohybovať po záložkách v možnostiach programu pomocou ctrl+tab a Shift+Ctrl+Tab resp ctrl+page up /down. Okno s nastaveniami sa dá zatvoriť tlačidlom Escape.
•Skratka: NVDA+Shift+D. Stlačené raz povie stav Dropboxu. Stlačené dvakrát povie verziu a trikrát otvorí kontextové menu Dropboxu.
•Ctrl+Alt+T oznámi názov aktívnej záložky.
Známe problémy
•Ak sa presúvate medzi záložkami pomocou klávesových skratiek a zatvoríte okno s bnastaveniami Dropboxu, NVDA si nevšimne, že okno je zatvorené. Toto je známa chyba a nedá sa odstrániť.
Adresa doplnku: http://addons.nvda-project.org/addons/dropbox.sk.html

Systray List

Pomocou tohto doplnku môžete zobraziť položky na systémovej lište a na panely úloh v jednoduchom dialógu. V zozname potom môžete položku aktivovať. Skratkou NVDA+F11 zobrazíte položky na systémovej lište. Ak skratku stlačíte dvakrát za sebou, zobrazí sa panel bežiacich úloh.
Všimnite si, že na systémovú lištu sa dostanete aj štandardným príkazom Windows, skratkou Windows+b. Na panel úloh sa dostanete stlačením tabulátora na tlačidle štart. Tento doplnok je užitočný najmä pre tých, ktorí doposiaľ používali JAWS a takisto na zabránenie zobrazenia bublín, ktoré vyskakujú pri použití štandardnej navigácie Windows.
	Adresa doplnku: http://addons.nvda-project.org/addons/systrayList.sk.html
	Záver

	Veríme, že ste sa s NVDA zoznámili a od tohto workshopu ho budete používať čoraz častejšie. Pri zostavovaní workshopu sme si veľmi pomáhali, takže zdroje:
- Návod: Dôležitý dokument, ak ste rozhodnutí NVDA používať, odporúčame prečítať, obsahuje kompletný popis funkcii  a klávesové skratky. Nájdete ho v adresári docs/sk v prenosnej verzii, alebo v menu programu v ponuke štart.
- Workshop Petra Leckého z Resetu 2010: http://www.unss.sk/reset/2010/handouty/nvda.txt
- príspevok Petra Leckého o pluginoch vo Fóre ÚNSS: http://forum.unss.sk/index.php?topic=17.msg799#msg799
- Stránka programu NVDA:
http://nvda-project.org
- Komunitná stránka:
http://community.nvda-project.org